ซมโปะทุ่มแสนล. ซื้อประกันสหรัฐ
ซมโปะ ยักษ์ประกันญี่ปุ่นควักแสนล้านซื้อประกันสหรัฐ หวังขยายธุรกิจต่างประเทศ หลังเศรษฐกิจญี่ปุ่นชะลอ
6 ต.ค. 2559

ซมโปะ ยักษ์ประกันญี่ปุ่นควักแสนล้านซื้อประกันสหรัฐ หวังขยายธุรกิจต่างประเทศ หลังเศรษฐกิจญี่ปุ่นชะลอ
รายงานข่าวแจ้งว่า กลุ่ม ซมโปะ โฮลดิ้งส์ ผู้ประกอบธุรกิจประกันภัยรายใหญ่ของญี่ปุ่นได้เข้าซื้อกิจการของกลุ่ม เอ็นดูแรนซ์ สเปเชียลตี้ โฮลดิ้งส์ ผู้ประกอบธุรกิจประกันภัยจากสหรัฐ เป็นเงินสด 6.4 แสนล้านเยน หรือประมาณ 2.13 แสนล้านบาท เพื่อเพิ่มกำไรในธุรกิจต่างประเทศท่ามกลางการชะลอตัวของธุรกิจในญี่ปุ่นจากภาวะสังคมผู้สูงอายุ 
“ในการเข้าซื้อครั้งนี้ ซมโปะจะเข้าครองฐานปฏิบัติการที่แข็งแกร่งในสหรัฐ ซึ่งถือเป็นตลาดประกันที่ใหญ่ที่สุดในโลก และจะส่งผลให้ธุรกิจประกันของบริษัทในต่างประเทศมีความหลากหลายในภูมิศาสตร์ของตลาดมากขึ้น คาดว่าจะบรรลุข้อตกลงทั้งหมดในเดือน มี.ค. 2560” แหล่งข่าวจากกลุ่มบริษัท ซมโปะ กล่าว 
ทั้งนี้ กลุ่มซมโปะ ขยายกิจการเข้าไปในตลาดเกิดใหม่หลายแห่ง รวมถึงในตุรกี บราซิล โดยเน้นเพิ่มยอดขายประกันชีวิตและการดูแลสุขภาพ และยังซื้อคาโนเปียส กรุ๊ป ธุรกิจประกันในอังกฤษเมื่อปี 2556
นอกจากนี้ ในช่วงไม่กี่ปีที่ผ่านมา บรรดาธุรกิจประกันญี่ปุุ่นขยายการเข้าซื้อกิจการในต่างประเทศจำนวนมาก รวมถึง มิตซุย สุมิโตโม อินชัวรันซ์ เข้าซื้อ อัมลิน ของอังกฤษ 4,400 ล้านเหรียญสหรัฐ หรือประมาณ 1.53 แสนล้านบาท ในปีก่อนหลังจากภาคธุรกิจญี่ปุ่นเผชิญภาวะเศรษฐกิจในประเทศชะลอตัว
ล่าสุดบริษัท สมโพธิ์ เจแปน นิปปอนโคอะ ประกันภัย (ประเทศไทย) ซึ่งเป็นบริษัทลูกกลุ่มซมโปะ ก็ได้เปลี่ยนชื่อใหม่ เป็น บริษัท ซมโปะ ประกันภัย (ประเทศไทย) ตามนโยบายของบริษัทแม่ด้วย